Diari Oficial de la Generalitat Valenciana


Sumari del DOGV 8859, del 17-07-2020 (2020/5683)

RESOLUCIÓ de 23 de juny de 2020, del vicepresident segon i conseller d'Habitatge i Arquitectura Bioclimàtica, per la qual s'acorda donar publicitat a la consulta preliminar de mercat relativa a habitatge resilient.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8859

Data del DOGV
:   17-07-2020

Secció del DOGV
:   V. ANUNCIS - C) ALTRES ASSUMPTES

Número del document
:   2020/5683


Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

RESOLUCIÓ de 23 de juny de 2020, del vicepresident segon i conseller d'Habitatge i Arquitectura Bioclimàtica, per la qual s'acorda donar publicitat a la consulta preliminar de mercat relativa a habitatge resilient. [2020/5683]  
D'acord amb el que estableix l'article 115 de la Llei 9/2017, de 8 de novembre, de contractes del sector públic, «Els òrgans de contractació poden dur a terme estudis de mercat i dirigir consultes als operadors econòmics que hi estiguen actius amb la finalitat de preparar correctament la licitació i informar els operadors econòmics esmentats sobre els seus plans i dels requisits que exigiran per concórrer al procediment. [...] Abans d'iniciar-se la consulta, l'òrgan de contractació ha de publicar, en el perfil de contractant ubicat a la Plataforma de Contractació del Sector Públic o servei d'informació equivalent d'àmbit autonòmic, l'objecte d'aquesta consulta, quan s'ha d'iniciar i les denominacions dels tercers que hi hagen de participar, als efectes que tots els possibles interessats hi puguen tindre accés i la possibilitat de fer aportacions.»  
  
Vista la necessitat de donar solució al repte de descarbonització i augment de la resiliència del parc d'habitatges existent a la Comunitat Valenciana, promovent la rehabilitació, a fi de millorar-ne la resposta en termes de sostenibilitat ambiental, social i econòmica en un context assenyalat per l'emergència climàtica i la necessària reconstrucció postCovid, resolc:  
  
Convocar i donar publicitat a la consulta preliminar de mercat en la plataforma de contractació del sector públic en els termes relacionats en l'annex I a aquesta resolució. Que es publique.  
  
València, 23 de juny de 2020.- El vicepresident segon i conseller d'Habitatge i Arquitectura Bioclimàtica: Rubén Martínez Dalmau.  
  
  
ANNEX  
  
A fi de promoure la resiliència territorial de la Comunitat Valenciana i de manera alineada amb les directrius europees en matèria de desenvolupament sostenible, aquesta iniciativa persegueix el foment de la transició ecològica de l'entorn construït així com l'impuls a la innovació com a mecanisme fonamental per a abordar els reptes que enfrontem, garantint el respecte al medi ambient, el benestar social i un creixement equilibrat que responga a les necessitats de la ciutadania sense comprometre la qualitat de vida de generacions futures.  
En un escenari clarament assenyalat per l'emergència climàtica -declarada institucionalment al setembre de 2019- i de necessària reconstrucció després de la crisi multiescalar provocada per la irrupció de la Covid-19, el canvi de paradigma cap a un model sostenible en què prevalga la circularitat i l'ús eficient dels recursos esdevé encara més imprescindible.   
La descarbonització, tal com assenyala el Pacte Verd Europeu acordat per la Comissió Europea al desembre de 2019, ha de ser l'eix fonamental sobre el qual s'articulen les estratègies de desenvolupament de la Unió Europea per a garantir una societat justa i pròspera, amb una economia moderna i competitiva, eficient en l'ús dels seus recursos, que aconseguirà la neutralitat climàtica en 2050.  
Aquesta transició verda és clau en els espais que l'ésser humà habita i en els quals es relaciona, especialment considerant l'estreta relació que hi ha entre el foment de la qualitat de l'arquitectura i el benestar de les persones. En efecte, l'Agenda 2030, posant al centre les persones, el planeta, la prosperitat i la pau, amb el lema de «no deixar ningú arrere», assenyala entre els seus 17 objectius l'aposta per uns assentaments humans que siguen inclusius, segurs, resilients i sostenibles, i insta a adoptar mesures urgents per a combatre el canvi climàtic i la reducció d'emissions de gasos d'efecte d'hivernacle.  
  
En aquest sentit, el Consell, compromés amb una transició verda, justa i integradora, promou els mecanismes necessaris per a fomentar la sostenibilitat dels llocs que habitem i impulsar l'R+D+I com a catalitzador de progrés en un sector tan crucial com el de la construcció, que serà indubtablement un element tractor en la reconstrucció després de la crisi de la Covid-19.  
En virtut de l'article 2 del Decret 240/2019, de 25 d'octubre, del Consell, a la Vicepresidència Segona i Conselleria d'Habitatge i Arquitectura Bioclimàtica li corresponen la competència de desenvolupar polítiques l'objectiu de les quals siga la conversió del sector de la construcció en un model basat en l'economia circular, eficient en l'ús dels recursos, ecològic, competitiu i hipocarbònic, facilitant per a això el desenvolupament de fons i instruments financers innovadors a favor de l'eco innovació, i l'accés a aquests.  
La Direcció General d'Innovació Ecològica en la Construcció, en virtut de l'article 53 del Decret 105/2019, de 5 de juliol, exerceix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de foment de l'ecodisseny, sistemes de gestió ambiental, compra pública verda, petjada ambiental i etiqueta ecològica en l'àmbit de la construcció; així com la col·laboració amb el departament competent en matèria de medi ambient per a la gestió i el reciclatge de residus de la construcció i la demolició.  
En el marc de les competències esmentades, la Direcció General d'Innovació Ecològica en la Construcció ha posat en marxa una iniciativa per a fomentar el procés de compra pública innovadora a fi de resoldre les necessitats plantejades en un repte llançat al mercat i que no poden ser satisfetes per mitjà de solucions ja existents en el mercat. Aquesta iniciativa serà duta a terme amb l'assessorament de l'Agència Valenciana d'Innovació d'acord amb l'article 22 del Decret 106/2017, de 28 de juliol, del Consell, pel qual s'aprova el Reglament d'organització i funcionament de l'AVI, que recull la funció de foment de programes de compra pública d'innovació en cooperació amb la resta de departaments i institucions dependents de l'Administració de Generalitat.   
El repte «Habitatge Resilient», llançat per la Direcció General d'Innovació Ecològica en la Construcció, busca resoldre mitjançant la Compra Pública d'Innovació, la descarbonització del parc d'habitatges existent a la Comunitat Valenciana, promovent la rehabilitació, a fi de millorar-ne la resposta en termes de sostenibilitat ambiental, social i econòmica en un context assenyalat per l'emergència climàtica i la necessària reconstrucció postCovid. En aquest sentit es demanen solucions per al foment de la innovació en la rehabilitació mitjançant mesures actives, mesures passives, sistemes d'augment de resiliència enfront de crisi, mecanismes de finançament innovadors, apoderament/conscienciació dels habitants i la integració dels principis d'economia circular, promovent l'ecodisseny, la biohabitabilitat i el disseny inclusiu, amb l'objectiu d'aconseguir el benestar de les persones i la cura del planeta.  
Per a això es duran a terme consultes preliminars de mercat, a fi de conéixer els avanços, les alternatives, les novetats i els preus del mercat per a identificar solucions al repte plantejat i definir en els plecs les característiques de l'objecte a contractar.  
La Directiva del Parlament Europeu i del Consell 2014/24/UE, de 26 de febrer de 2014, sobre contractació pública, reconeix en l'article 40 de manera explícita la figura de la consulta preliminar del mercat, a fi de preparar la contractació i informar els agents econòmics del repte a resoldre amb anterioritat al començament del procediment. Així mateix, la Compra Pública d'Innovació apareix recollida en la Llei 14/2011, d'1 de juny, de la ciència, la tecnologia i la innovació, que incorpora la Directiva 2014/18 de 31 de març de 2004, sobre coordinació dels procediments d'adjudicació dels contractes públics d'obres, de subministrament i de serveis. De la mateixa manera, en la Llei 9/2017, de contractes del sector públic, es reforça la importància de promoure i potenciar a través de la contractació pública aspectes socials, mediambientals i innovadors.  
Segons el que s'ha exposat, la Llei 9/2017, de 8 de novembre, de contractes del sector públic, estableix en l'article 115 que «Els òrgans de contractació poden dur a terme estudis de mercat i dirigir consultes als operadors econòmics que hi estiguen actius amb la finalitat de preparar correctament la licitació i informar els operadors econòmics esmentats sobre els seus plans i dels requisits que exigiran per concórrer al procediment. Amb aquesta finalitat, els òrgans de contractació es poden valdre de l'assessorament de tercers, que poden ser experts o autoritats independents, col·legis professionals o, fins i tot, amb caràcter excepcional, operadors econòmics actius en el mercat».  
  
  
Primer. Objecte  
L'objecte d'aquesta consulta és la presentació de propostes innovadores que donen solució al repte de descarbonització i augment de la resiliència del parc d'habitatges existent en la Comunitat Valenciana, promovent la rehabilitació, a fi de millorar-ne la resposta en termes de sostenibilitat ambiental, social i econòmica en un context assenyalat per l'emergència climàtica i la necessària reconstrucció postCovid. Foment de la innovació en la rehabilitació mitjançant mesures actives, mesures passives, sistemes d'augment de resiliència enfront de crisi, mecanismes de finançament innovadors, apoderament/conscienciació de la persona usuària i la integració dels principis d'economia circular, promovent l'ecodisseny, la biohabitabilitat i el disseny inclusiu, amb l'objectiu d'aconseguir el benestar de les persones i la cura del planeta. (Habitatge Resilient) impulsat per la Vicepresidència Segona i Conselleria d'Habitatge i Arquitectura Bioclimàtica, a través de la Direcció General de la Innovació Ecològica de la Construcció.  
  
La fitxa tècnica de la consulta amb la descripció detallada de la necessitat, l'abast del projecte a desenvolupar i els objectius es troba en el següent enllaç de la Vicepresidència Segona i Conselleria d'Habitatge i Arquitectura Bioclimàtica o de l'Agència Valenciana d'Innovació:  
  
http://www.habitatge.gva.es/va/web/arquitectura/habitatge-resilient  
http://innoavi.es/habitatge-resilient/  
  
Segon. Participants  
La consulta és oberta i es dirigeix a persones físiques o jurídiques, públiques o privades. S'admetrà la presentació de diverses solucions per una mateixa persona física o jurídica, siga individualment o de manera conjunta amb altres.  
  
Tercer. Termini i forma de presentació de propostes  
El termini de presentació de propostes d'aquesta consulta serà des del 23 de juny al 23 de juliol de 2020. Només seran admeses les propostes que hagen sigut rebudes a través del formulari inclòs en el següent enllaç de la Vicepresidència Segona i Conselleria d'Habitatge i Arquitectura Bioclimàtica o de l'Agència Valenciana d'Innovació, abans de les 23.59 hores de l'últim dia de termini de presentació:  
http://www.habitatge.gva.es/va/web/arquitectura/habitatge-resilient http://innoavi.es/habitatge-resilient/  
La presentació de les propostes se subjectarà a les regles bàsiques següents:  
1. Les persones, físiques o jurídiques, interessades a participar hauran d'enviar les seues propostes en castellà o en valencià segons el formulari que es troba en el següent enllaç situat en la pàgina web de la Vicepresidència Segona i Conselleria d'Habitatge i Arquitectura Bioclimàtica i de l'Agència Valenciana d'Innovació:   
http://www.habitatge.gva.es/va/web/arquitectura/habitatge-resilient  
http://innoavi.es/habitatge-resilient/  
Opcionalment, es podrà adjuntar al formulari la documentació complementària que estimen pertinent, on es desenvolupe la proposta amb major detall, si bé es demana que s'ajusten al formulari per a facilitar-ne l'anàlisi.  
En qualsevol cas, la grandària màxima permesa de solució serà de 10 MB. Si a causa de la documentació complementària fora necessari superar la grandària màxima permesa, aquesta documentació haurà d'entregar-se a través d'un enllaç de descàrrega.  
2. En cas que una proposta de solució es presente de manera conjunta, hauran d'identificar-se el conjunt d'entitats que la presenten i utilitzar una única adreça de correu electrònic per als efectes d'identificació de la proposta i interlocució amb els proponents.  
Les consultes respecte al present procés podran dirigir-se al següent correu electrònic cpi\_dmesq@des.qg. En els enllaços situats en les pàgines web indicades anteriorment es publicaran totes les consultes realitzades i les seues respostes.  
  
Quart. Idioma  
Els participants presentaran les seues solucions en castellà o valencià. La comunicació amb els participants per a respondre a les preguntes que es plantegen es realitzarà en castellà o valencià.  
  
Cinqué. Aplicació dels principis de transparència, igualtat de tracte i no discriminació ni falsejament de la competència.  
La participació en la convocatòria, el diàleg o contactes mantinguts amb els/les participants o els intercanvis d'informació no podran donar lloc a infraccions dels principis comunitaris de no discriminació i transparència, ni tindre com a efecte restringir o limitar la competència, ni atorgar avantatges deslleials o drets exclusius no eventuals en els procediments de contractació.  
El mateix procediment de la convocatòria de propostes de solucions innovadores avala la «igualtat de tracte» dels participants en les futures contractacions i no garanteix cap dret preferent als proponents de les idees.  
En tot moment es garanteix la confidencialitat de les propostes presentades en el marc de la convocatòria oberta d'idees de solucions innovadores. En cap cas durant el procés de consultes es revelarà als participants les solucions proposades pels altres participants. Aquestes només seran conegudes íntegrament per la Vicepresidència Segona i Conselleria d'Habitatge i Arquitectura Bioclimàtica.  
  
  
Sisé. Actualitzacions de la consulta preliminar del mercat  
Si es considerara necessari, la Vicepresidència Segona i Conselleria d'Habitatge i Arquitectura Bioclimàtica podrà contactar amb participants concrets per a obtindre més informació sobre la seua proposta de solució o aclarir dubtes, una vegada finalitze el període especificat de recepció de propostes de solucions innovadores.  
  
Seté. Resultat de la consulta preliminar del mercat  
La Vicepresidència Segona i Conselleria d'Habitatge i Arquitectura Bioclimàtica estudiarà les propostes de solució que es presenten i publicarà l'Informe de consultes al mercat amb les actuacions realitzades en el marc de la consulta preliminar al mercat. En aquest informe apareixerà el llistat d'entitats participants en la consulta i els resultats agregats del procés, juntament amb la fitxa d'avanç del repte habitatge resilient.  
  
Aquest informe i la fitxa estaran disponibles tant a través de la web de la Vicepresidència Segona i Conselleria d'Habitatge i Arquitectura Bioclimàtica.  
  
Huité. Protecció de dades personals i drets d'explotació de la propietat intel·lectual i industrial  
La Vicepresidència Segona i Conselleria d'Habitatge i Arquitectura Bioclimàtica emmagatzemarà les dades de contacte dels participants en el procediment als únics efectes d'establir un canal de comunicació amb els proponents durant el procés de Consulta Preliminar del Mercat.  
Les propostes han d'estar lliures de patents comercials, copyright o qualsevol altre dret d'autor o empresarial que impedisca el seu lliure ús gratuït per part de la Vicepresidència Segona i Conselleria d'Habitatge i Arquitectura Bioclimàtica o de qualsevol altra empresa col·laboradora en el desenvolupament de projectes futurs. Podran presentar-se, això sí, propostes que es referisquen a patents no comercialitzades, que així ho indicarà el proponent.  
En qualsevol cas, la definició d'especificacions tècniques per part de la Vicepresidència Segona i Conselleria d'Habitatge i Arquitectura Bioclimàtica es limita exclusivament a la seua possible inclusió en un eventual procediment de contractació posterior. Es farà atenent requisits funcionals que no es veuran limitats per l'existència d'una patent, i respectant, en qualsevol cas, els principis de competència.  
  
Els participants en el procediment queden obligats a sotmetre's a la normativa nacional i de la Unió Europea en matèria de protecció de dades.  
Així mateix, les dades personals, si és el cas, facilitades pels participants en el procediment seran tractades de conformitat amb el reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i pel qual es deroga la directiva 95/46/CE (RGPD) i la Llei orgànica 3/2018, de 5 de desembre, de protecció de dades personals i garantia dels drets digitals (LOPDGDD).  
  
Nové. Contractació pública  
A partir de les propostes de solució innovadores recollides com a resultat d'aquesta convocatòria, la Vicepresidència Segona i Conselleria d'Habitatge i Arquitectura Bioclimàtica podrà dur a terme el corresponent procediment de contractació pública ulterior. Aquest eventual procediment de compra posterior estarà obert a totes les ofertes que complisquen, si és el cas, les condicions establides per a aquest procediment, hagen participat o no en aquesta consulta preliminar de mercat.